বাগেরহাট, ১০ জুলাই (শীর্ষ নিউজ ডটকম): বাগেরহাটের রামপালে মোটরসাইকেল চালক নুরুল ইসলামকে (২৫) অপহরণের পর হত্যার অপরাধে আসামি শফিকুল ইসলাম নিকারীকে (২৯) যাবজ্জীবন সশ্রম কারাদণ্ড দিয়েছে আদালত। আজ রোববার বিকেলে বাগেরহাটের অতিরিক্ত জেলা ও দায়রা জজ দ্বিতীয় আদালতের বিচারক মো. রেজাউল করিম এ রায় ঘোষণা করেন।  আদালত সূত্রে জানা যায়, নুরুল ইসলাম হত্যা মামলার আসামি  শফিকুল ইসলাম নিকারীকে আদালত যাবজ্জীবন সশ্রম কারাদণ্ড ও ৫ হাজার টাকা জরিমানা অনাদায়ে আরো ১ বছরের কারাদণ্ড প্রদান করেন। অভিযোগ প্রমাণিত না হওয়ায় মামলার অপর ৩ আসামি রামপাল উপজেলার মল্লিকের বেড় গ্রামের সরোয়ার তালুকদার (৩২), একই উপজেলার বারৈপাড়া গ্রামের কবির শেখ (৩৮) এবং মোরেলগঞ্জ উপজেলার গড়ঘাটা গ্রামের আব্দুর রাজ্জাক শেখকে (৫০) বেকসুর খালাস দেয়া হয়েছে। সাজাপ্রাপ্ত শফিকুল ইসলাম জেলার ফকিরহাট উপজেলার লখপুর গ্রামের মৃত আব্দুর জব্বার ফকিরের ছেলে।  মামলার এজাহার সূত্রে জানা যায়, ২০০৮ সালের ৯ এপ্রিল রাতে শফিকুল  ইসলাম নিকারীসহ অপর আসামিরা তাকে মোবাইলে খুলনা জেলার রূপসা উপজেলার ইলাইপুর গ্রামে ডেকে আনে। সেখানে তারা নুরুল ইসলামকে ধারালো অস্ত্র দিয়ে এলোপাতাড়ি কুপিয়ে হত্যা করে লাশ নদীতে ভাসিয়ে দেয়। ঘটনার ৩ দিন পরে স্থানীয় লোকজনের মাধ্যমে খবর পেয়ে পুলিশ রামপাল উপজেলার মদনাখালীর চর থেকে নুরুল ইসলামের মৃতদেহ উদ্ধার করে। এ ঘটনায় রামপাল থানার উপ-পরিদর্শক (এসআই) মো. আবু জাফর বাদী হয়ে অজ্ঞাত ব্যক্তিদের বিরুদ্ধে রামপাল থানায় একটি হত্যা মামলা দায়ের করেন। মামলাটি জেলা গোয়েন্দা পুলিশের কাছে হস্তান্তর করা হলে পুলিশ শফিকুল ইসলাম  নিকারীকে গ্রেফতার করে। পরে গ্রেফতারকৃত শফিকুল হত্যার সাথে সম্পৃক্ততার দায় স্বীকার করে আদালতে ১৬৪ ধারায় জবানবন্দি দেয়। জেলা গোয়েন্দা পুলিশের উপ-পরিদর্শক শেখ আবু বক্কর তদন্ত শেষে ২০০৯ সালের ১০ আগস্ট ৪ জনের বিরুদ্ধে আদালতে অভিযোগপত্র দাখিল করেন। শুনানিকালে আদালত ১২ জন সাক্ষীর সাক্ষ্য গ্রহণ শেষে আজ এ রায় দেন। এডভোকেট শরৎচন্দ্র মজুমদার রাষ্ট্রপক্ষের ও এডভোকেট নওয়াব হোসেন আসামি পক্ষের আইনজীবী হিসেবে মামলাটি পরিচালনা করেন ।  প্রসঙ্গত, নিহত নূরুল ইসলাম টুকু রামপাল উপজেলার ধলধা মানিক নগর গ্রামের শেখ  হারুন-অর-রশিদের ছেলে।  (শীর্ষ নিউজ ডটকম/প্রতিনিধি/ওআর/শাসি/আরআর/২০.৫০ ঘ.)